ΓΡΑΠΤΗ ΕΡΩΤΗΣΗ E-3095/97 υποβολή: Hiltrud Breyer (V) προς την Επιτροπή (2 Οκτωβρίου 1997)

Θέμα: Επέκταση των έργων του Δουνάβεως - Φάση 2

Όπως γνωρίζει η Επιτροπή (πβλ. την επιστολή της Βαυαρικής Καγκελαρίας προς το Φόρουμ των Πολιτών για το Περιβάλλον, καθώς και την απάντηση της Γερμανικής Ομοσπονδιακής Κυβέρνησης αριθ.11/86, 11/87 της 23ης Ιανουαρίου 1997), ούτε το ομόσπονδο κρατίδιο της Βαυαρίας ούτε η Ομοσπονδιακή Κυβέρνηση προτίθενται να εκπληρώσουν τις υποχρεώσεις που απορρέουν από την κοινοτική οδηγία για την προστασία των πτηνών και από την οδηγία για την διατήρηση των φυσικών οικοτόπων, καθώς και της άγριας πανίδας και χλωρίδας και να χαρακτηρίσουν το οικοσύστημα μεταξύ του Straubin και του Vilshofen ως προστατευόμενη περιοχή. Το κρατίδιο της Βαυαρίας και η Ομοσπονδιακή Κυβέρνηση επισημαίνουν στις προαναφερθείσες απαντήσεις ότι ο χαρακτηρισμός της περιοχής ως προστατευόμενης πρέπει να αναβληθεί υπέρ των εκτελούμενων έργων του Δουνάβεως, «διότι απόφαση σχετικά με την δεύτερη φάση των έργων σε αυτήν την περιοχή του Δουνάβεως δεν μπορεί να ληφθεί πριν από το έτος 2000».

Η πρακτική αυτή είναι παράνομη. Σύμφωνα με την νομολογία του Ευρωπαϊκού Δικαστηρίου δεν πρέπει να λαμβάνονται υπόψη οικονομικοί παράγοντες κατά τον χαρακτηρισμό μιας περιοχής ως προστατευόμενης ζώνης ή κατά τον καθορισμό των ορίων της.

Η βαυαρική τοπική κυβέρνηση είναι υπεύθυνη για το γεγονός ότι δεν υπάρχουν ακόμη οι επίσημες πραγματογνωμοσύνες της τοπικής υπηρεσίας για την προστασία του περιβάλλοντος. Δεν δόθηκε εντολή για την εκτέλεση πραγματογνωμοσύνης, διότι το ομόσπονδο κρατίδιο της Βαυαρίας και η Ομοσπονδιακή Κυβέρνηση ήθελαν να αποφύγουν τον χαρακτηρισμό της περιοχής ως προστατευόμενης. Μπορεί να αναφέρει η Επιτροπή εάν:

1. προτίθεται να ζητήσει, σύμφωνα με το άρθρο 169 της Συνθήκης ΕΟΚ, από την Ομοσπονδιακή Δημοκρατία της Γερμανίας να λάβει τα απαραίτητα μέτρα εντός της προθεσμίας που θα ορίσει η ίδια η Επιτροπή;

2. προτίθεται να ζητήσει, σύμφωνα με το άρθρο 171 της Συνθήκης ΕΟΚ, να επιβληθεί χρηματική ποινή κατά της Ομοσπονδιακής Δημοκρατίας της Γερμανίας, εφόσον η τοπική και η ομοσπονδιακή κυβέρνηση δεν τηρούν τις υποχρεώσεις που απορρέουν από τα άρθρα 3 και 4 της οδηγίας για την προστασία των πτηνών και παραβιάζουν την υποχρέωση που προβλέπει η οδηγία για την διατήρηση των φυσικών οικοτόπων, καθώς και της άγριας πανίδας και χλωρίδας;

Απάντηση της κας Bjerregaard εξ ονόματος της Επιτροπής (11 Νοεμβρίου 1997)

Η Επιτροπή, όπως αναφέρει το Αξιότιμο Μέλος, είναι ενήμερη για το συγκεκριμένο θέμα. Η εν λόγω περιοχή, όπως επίσης και άλλες περιοχές κατά μήκος του ποταμού Δουνάβεως, έχει ρητώς επισημανθεί στο πλαίσιο των διαδικασιών λόγω παράβασης (92/4575), οι οποίες έχουν ξεκινήσει το 1994 σχετικά με τον ανεπαρκή χαρακτηρισμό από τη Γερμανία ειδικών ζωνών προστασίας σύμφωνα με την οδηγία 79/409/ΕΟΚ ((ΕΕ L 103 της 25.4.1979. )) περί διατηρήσεως των αγρίων πτηνών.

1. Σύμφωνα με τη διαδικασία η οποία ορίζεται από το άρθρο 169 της Συνθήκης ΕΚ, η Επιτροπή έδωσε στη Γερμανία τη δυνατότητα να διατυπώσει τις παρατηρήσεις της.

2. Σύμφωνα με το άρθρο 171 της συνθήκης ΕΚ προβλέπεται ποινή μόνο στην περίπτωση κράτους μέλους που δεν έχει συμμορφωθεί με την απόφαση του Ευρωπαϊκού Δικαστηρίου. Τέτοια απόφαση δεν υφίσταται για τη συγκεκριμένη υπόθεση επί του παρόντος.